《和送春诗送陈泽民》
宋代·吴芾

少年买青春，千金初不惜。
常恐春不留，韶华难再行。
种杏更栽桃，为春添景色。
对酒复当歌，与春亡间隙。
春去或未来，日探春消息。
及至春又归，送春恨无翼。
追随九十日，无日不自适。
胡为把一麾，千里从吏役。
当涂古道院，事简非繁剧。
宴坐对江山，亦足自怡怿。
所叹乏游从，无与共良夕。
陈侯有高标，鸷鸟空累百。
落笔动成篇，端不在促迫。
不意牢落中，乃得此佳客。
人事苦参商，天意有顺逆。
笑言犹未竟，遽尔成乖隔。
虽未唱阳关，别恨已填臆。
此邦固寂寥，颇亦富水石。
方拟出郊坰，共拭登山屐。
何事逐春归，不念人相忆。
春事虽已阑，残花尚红白。
且复引离尊，倒此香醪碧。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。